**Ordonanță de urgență**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Am descifrat al nopților mister

Ascuns în poala unui gând obraznic

Și-am să pornesc desculț, păşind stingher,

Pe sub fereastra lumii, că nu-i paznic

Să poată întoarce visul înapoi

Ori să dărâme un castel din piatră

Ce s-a-ntărit în timp, odat’ cu noi,

Când ursul trece numai câinii latră

Și vor rămâne singuri în decor

Cei care n-au gustat din poezie.

Luceferii se-aştern, pe cer, covor

Dacă-ntre doi poeți este chimie.

- S-au spus atâtea mituri şi poveşti

Despre noi doi... Prietenii, duşmanii

Ne-au pus la zid; fiinţele cereşti

Au înălţat o punte peste anii

De temeri şi-ndoială. Tu şi eu

Ne-am fost poem, ne-am împletit în versuri,

Doi mesageri trimişi de Dumnezeu

Să facă pentru dragoste demersuri.

Şi ne vom fi,-mpotriva tuturor,

Suprema renegată împlinire,

Destinul meu s-a scris tulburător

În cartea vieţii tale, cu iubire.

Ioan Grigoraș Liliana Trif